Document ID: 31982R1852

*****
ΚΑΝΟΝΙΣΜΟΣ (ΕΟΚ) αριθ. 1852/82 ΤΗΣ ΕΠΙΤΡΟΠΗΣ
της 9ης Ιουλίου 1982
περί πέμπτης τροποποιήσεως του κανονισμού (ΕΟΚ) αριθ. 2960/77 περί των λεπτομερειών πωλήσεως του ελαιολάδου που ευρίσκεται στην κατοχή των οργανισμών παρεμβάσεως
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1413/82 (2), και ιδίως το άρθρο 12 παράγραφος 4,
Εκτιμώντας:
ότι το άρθρο 1 παράγραφος 2 του κανονισμού (ΕΟΚ) αριθ. 2960/77 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3473/80 (4), προβλέπει ότι σε περίπτωση πωλήσεως προς εξαγωγή ελαιολάδου που ευρίσκεται στην κατοχή των οργανισμών παρεμβάσεως, το έλαιο αυτό πρέπει να εξάγεται εντός των επομένων πέντε μηνών από του μηνός της πωλήσεως·
ότι η πείρα έχει δείξει ότι για ορισμένους προορισμούς οι εξαγωγές αντιμετωπίζουν δυσχέρειες ως προς την τήρηση της προθεσμίας αυτής· ότι για να διενεργούνται καλά οι εξαγωγές πρέπει να παραταθεί η προθεσμία αυτή για την αναγκαία περίοδο·
ότι τα ακατέργαστα έλαια εξαιρούνται σήμερα του ευεργετήματος της επιστροφής κατά την εξαγωγή· ότι για να εξασφαλισθεί καλή διαχείριση των πωλήσεων για την εξαγωγή πρέπει να προβλεφθεί ότι τα έλαια που πωλούνται στο πλαίσιο διαρκούς δημοπρασίας εξάγονται σε κατάσταση κατάλληλη προς κατανάλωση·
ότι σε περίπτωση εξαγωγής ελαιολάδων που προέρχονται από παρέμβαση, υπάρχει φόβος αναμίξεως με ακατέργαστα έλαια, που θα δημιουργούσε κερδοσκοπικές πράξεις· ότι προς αποφυγή αυτών των ατόπων πρέπει να τροποποιηθεί το άρθρο 1 παράγραφος 2 του κανονισμού (ΕΟΚ) αριθ. 2960/77 προβλέποντας ότι τα έλαια που προέρχονται από παρέμβαση είναι δυνατόν να αναμιγνύονται μόνο με κατάλληλα προς κατανάλωση έλαια·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 του κανονισμού (ΕΟΚ) αριθ. 2960/77 η παράγραφος 2 αντικαθίσταται από το ακόλουθο κείμενο:
«2. Σε περίπτωση πωλήσεως προς εξαγωγή, το έλαιο πρέπει να εξάγεται εντός των επομένων έξι μηνών από του μηνός της πωλήσεως, ως έχει ή κατόπιν μιας από τις κάτωθι επεξεργασίες:
α) εξευγενισμός·
β) τυποποίηση σε άμεσες συσκευασίες περιεχομένου που θα καθορισθεί.
Σε όλες τις περιπτώσεις το εξαγόμενο ελαιόλαδο πρέπει να είναι αμεσα καταναλώσιμο.
Τα εν λόγω έλαια δύνανται να αναμειγνύονται με άλλα ελαιόλαδα, τα οποία είναι κατάλληλα προς κατανάλωση».
Άρθρο 2
Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 9 Ιουλίου 1982.

Labels: 3
17